五月二十四日晚雨忽晴浴罷獨臥池亭雲峰奇峭既夕方散
作者：周紫芝
朝代：宋

paragraphs: 長虹截天雨初斷，孤日翻光上銀漢。
忽從海底出三山，就中蓬萊正奇觀。
黄金塗闕射日光，白玉飛欄入天半。
青童舞女各媻姗，手執雲幢影凌亂。
想得神清洞府君，應榜春皇侍香案。
群飛白鶴徒爾爲，化作蒼狗何勞看。
神仙出沒不久長，碧落天宮豈容玩。
荆王曉夢只須臾，神女乘鸞逐雲散。
人間幻化無不爾，空復欷歔一長嘆。
老人假寐忽舉頭，但見明星光有爛。